**ΠΟΙΗΜΑΤΑ ΓΙΑ ΤΟ ΠΑΣΧΑ**

**Διονυσιος Σολωμος, “Η ημερα της Λαμπρης”**

*Καθαρώτατον ήλιο επρομηνούσε
Της αυγής το δροσάτο ύστερο αστέρι,
Σύγνεφο, καταχνιά, δεν απερνούσε
Τ’ ουρανού σε κανένα από τα μέρη∙
Και από ’κει κινημένο αργοφυσούσε
Τόσο γλυκό στο πρόσωπο τ’ αέρι,*

*Που λες και λέει μες στης καρδιάς τα φύλλα:
Γλυκειά η ζωή κι ο θάνατος μαυρίλα.*

*Χριστός Ανέστη! Νέοι, γέροι και κόρες,
Όλοι, μικροί μεγάλοι, ετοιμαστείτε∙
Μέσα στες εκκλησίες τες δαφνοφόρες
Με το φως της χαράς συμμαζωχτείτε∙*

*Ανοίξτε αγκαλιές ειρηνοφόρες
ομπροστά στους Αγίους και φιληθείτε∙
Φιληθείτε γλυκά χείλη με χείλη,
Πέστε: Χριστός Ανέστη, εχθροί και φίλοι.*

*Δάφνες εις κάθε πλάκα έχουν οι τάφοι.
Και βρέφη ωραία στην αγκαλιά οι μανάδες∙
Γλυκόφωνα κοιτώντας τες ζωγραφι-*

*σμένες εικόνες, ψάλλουνε οι ψαλτάδες∙
Λάμπει το ασήμι, λάμπει το χρυσάφι,
Από το φως που χύνουνε οι λαμπάδες∙
Κάθε πρόσωπο λάμπει απ’ τ’ αγιοκέρι,
οπού κρατούνε οι Χριστιανοί στο χέρι.*

*Βγαίνει, γιατί στα σωθικά του ανάφτει,
Και για πρώτο απαντά τον νεκροθάφτη.*

*Κανείς δεν του μιλεί, και δεν του δίνει
Το φιλί το γλυκό που φέρνει ειρήνη.*

*Πάντα χτυπάει, σαν νάλπιζε εκεί κάτω
Ν’ αγροικηθεί στης κόλασης τον πάτο.*

**Γιαννης, Ριτσος, «Εαρινη Συμφωνια» (αποσπασμα)**

*Ακου τα σήμαντρα*

*των εξοχικών εκκλησιών.*

*Φτάνουν από πολύ μακριά*

*από πολύ βαθιά.*

*Απ’ τα χείλη των παιδιών*

*απ’ την άγνοια των χελιδονιών*

*απ’ τις άσπρες αυλές της Κυριακής*

*απ’ τ’ αγιοκλήματα και τους περιστεριώνες*

*των ταπεινών σπιτιών.*

*Ακου τα σήμαντρα*

*των εαρινών εκκλησιών.*

*Είναι οι εκκλησίες*

*που δε γνώρισαν τη σταύρωση*

*και την ανάσταση.*

*Γνώρισαν μόνο τις εικόνες*

*του Δωδεκαετούς*

*που ‘χε μια μάνα τρυφερή*

*που τον περίμενε τα βράδια στο κατώφλι*

*έναν πατέρα ειρηνικό που ευώδιαζε χωράφι*

*που ‘χε στα μάτια του το μήνυμα*

*της επερχόμενης Μαγδαληνής.*

*Χριστέ μου*

*τι θα ‘τανε η πορεία σου*

*δίχως τη σμύρνα και το νάρδο*

*στα σκονισμένα πόδια σου;».*

### ****Κωστας Βαρναλης, «Το περασμα σου”****

*Στη ζήση αυτή που τη μισούμε,*
*στη γης αυτή που μας μισεί,*
*κι όσο να πιούμε δε σε σβηούμε,
πόνε πικρέ και πόνε αψύ,*
*που μας κρατάς και σε κρατούμε·*

*σ’ αυτήν τη μαύρη γης και ζήση,*
*που περπατούσαμε τυφλά*
*κι ανθός για μας δεν είχε ανθίσει*
*κι ούτε σε δέντρον αψηλά*
*κρυμμένο αηδόνι κελαηδήσει,*

*ήρθες Εσύ μιαν άγιαν ώρα,*
*όραμα θείο και ξαφνικό,*
*και γέμισε ήλιο, ανθόν, οπώρα,*
*κελαηδισμόν παθητικό*
*όλ’ η καρδιά μας, όλ’ η χώρα.*

*Αχ! τόσο λίγο να βαστάξει*
*τούτ’ η γιορτή κι η Πασκαλιά!…*
*Έφυγες κι έχουμε ρημάξει*
*ξανά και πάλι. Η Πασκαλιά*
*γιατ’ έτσι λίγο να βαστάξει!*

**ΔΡΑΣΤΗΡΙΟΤΗΤΑ**

Διαβάστε τα ποιήματα για το Πάσχα και γράψτε σύντομα το μήνυμα του καθενός.

